Diit 62
Ŋäth ni Kuoth kärɔa
(Dit Dee-bid)
1
Jek tieeydä lɔ̱a̱ŋ kä Kuoth
ni kärɔa,
kä ɛ jɛn bä ka̱ndä kä jɛ mɔ.
2
Ɛ jɛn kärɔa la gääŋdä
kä käändä mɔ,
jɛn ɛ ko̱tdä, thilɛ mi
bi ɣä wany.
3
Kä bɛ ku mäni nɛy bi yɛn
raan mak ɔ,
ɛ bi yɛn diaal
ɛ ɣɔak piny ɔ,
ce̱tkɛ kal mi te lo̱o̱k lo̱o̱k
mi go̱o̱r tëth?
4
Caar kɛn ni ɣöö ba jɛ ɣɔak piny
guäth luthädɛ.
La lɔcdiɛn a tɛth kɛ kac,
la puɔthkɛ raan kɛ thukiɛn,
kä lämnikɛn kɛ lo̱ckiɛn.
5
Jek tieeydä lɔ̱a̱ŋ kä Kuoth
ni kärɔa,
kä bä ŋäthni jɛ.
6
Ɛ jɛn kärɔa la gääŋdä
kä käändä mɔ,
jɛn ɛ ko̱tdä,
thilɛ mi bi ɣä wany.
7
Ka̱ndä kɛnɛ luthdä bäkɛ kä Kuoth,
jɛn ɛ pämdä mi bum
kä ɛ luääkdä.
8
Ŋa̱thɛ ni Kuoth gua̱thni diaal
lö naath,
kä ka̱mɛ jɛ lo̱ckun,
kɛ ɣöö Kuoth ɛ luääkdan.
9
Nɛy tin can ce̱tkɛn kɛ yiëë ran,
kä nɛy tin ria̱ŋ ria̱a̱ŋ
ce̱tkɛn nikɛ lɔar,
mi cakɛ thɛm, ce̱tkɛn nikɛ baŋ,
kɛn diaal puɔlnikɛn
kä yiëë ran.
10
Ji̱n /cu ŋäth ni kar,
kä /cu rɔ liak kɛ
tin kualkɛ,
cäŋ ci ria̱ŋ jek,
/cu lɔcdu läth thi̱n.
11
Mëë ci Kuoth ruac,
cua̱ nɛmɛ liŋ latdɛ jɛ.
Ɛn ɣöö buɔ̱m ɛ duŋ Kuɔth,
12
kä nhök in thil pek
ɛ duŋ Kua̱r ni Kuoth.
Kä la culi ni raan
mi ro̱ŋ kɛ lätkɛ.
